நண்டு – ஓடி ஆடித் திரியும் வளர்ந்த குழந்தைகள். நசுக்கு – ஓடி ஆடாமல் நகர்ந்தும் கிடந்தும் தவழ்ந்தும் இருக்கும் குழந்தைகள். நண்டு என்பதை ‘நண்டு சிண்டு’ என்பதில் காண்க. நசுக்கு ‘சிறிது’ என்னும் பொருளது. நசுகணி என்பதொரு நோய். அதன் பூச்சி பசை போல் ஒட்டிக் கிடப்பதாம். நசுக்குதல் தேய்த்தலுக்கு உரிய நொய்ம்மையானது என்பது தெளிவு. நட்டு – பெரும் பரப்பில் நடுவாக அமைந்த இடம். நடு – நடுவேயமைந்த இடத்தின் சரியான மையப்புள்ளி. நடுப்பகுதி வேறு; நடுப்பகுதியின் மையம் வேறு. வட்டத்துள் வட்டம் மையம் எனினும் அதன் மையப்புள்ளி ‘நட்ட நடு’வாகும். நட்டுக்கு நடு, நடுவுக்கு நடு, நட்டநடு என்பனவெல்லாம் ஒரு பொருளனவாம். நட்டாறு என்பது நடுவாறு என்றாலும் நட்ட நடு ஆறு என்பதே சரியான நடுவாம். ‘நட்ட நடுவில் ஒரு புள்ளி வை’ என்பதற்கும் ‘நடுவில் புள்ளிவை’ என்பதற்கும் வேறுபாடு உண்டு.